
«Det er sannsynlig at noe usannsynlig vil skje.»

 

Aristoteles

Brettet er veltet

«Velkommen til Russlands nordligste territorium!» proklamerer høyttalerstemmen til de fremmøte i den nedlagte gruvebyen Pyramiden. Omkring hundre mennesker vifter begeistret med russiske flagg og røde faner dekorert med hammer og sigd. Det er mai, og russerne feirer det de kaller frigjøringsdagen etter andre verdenskrig. Så kommer det et korrigerende kremt i høyttaleren: «Eh, velkommen til verdens nordligste russiske bosetting.»

I nær ett hundre år har det vært russiske (i seksti av dem sovjetiske) bosettinger på denne delen av norsk territorium. Og like lenge har man stilt spørsmålet: Hvorfor er de her? Hvilke planer har de? Hvor urovekkende er det egentlig å ha disse russiske byene i Kongeriket Norge? Spekulasjonene, provokasjonene og konfrontasjonene har vært mange.

Russland kontrollerer mer av Arktis enn noen annen stat. Omkring halvparten av både landområdene og kystlinjene i nord er russisk territorium. Likevel er Moskva fast bestemt på å styrke sin posisjon på norske Svalbard. Barentsburg er Russlands vestligste fotfeste i nordområdene. Det er også det eneste stedet i Natos 32 medlemsland hvor Russland har sitt eget lokalsamfunn.

Etter at Russlands krig mot Ukraina eskalerte i 2022, har spenningen økt dramatisk også i Arktis. Det har i løpet av kort tid oppstått en helt ny situasjon på Svalbard. Ukrainerne, som tidligere utgjorde to tredeler av innbyggerne i Barentsburg, har forlatt den russiske bosettingen. De vestlige sanksjonene rammer også russerne på Svalbard. Hybridkrigen mot Norge og Svalbard er trappet opp. Retorikken fra Moskva minner om språkbruken som Kreml tidligere har brukt mot Georgia og Ukraina. Svalbard er de siste årene blitt trukket enda sterkere inn i Russlands interessesfære, det fremkommer tydelig i nye russiske strategier og propaganda. For eksempel da den såkalte Russlandsdagen ble feiret 12. juni 2026, skrev en av de mest sentrale propagandistene i Moskva, kommentatoren Victorija Nikiforova i det statlige nyhetsbyrået RIA Novosti, høystemt: «Å være en del av en stormakt som strekker seg fra Baltijsk til Kurilene, fra Spitsbergen til Foros, er en ære og stolthet for enhver russer.» [1]

Få er i tvil om at Svalbard vil komme i spill dersom det bryter ut en åpen militær konflikt mellom Russland og Nato. Vår evne til å forsvare Svalbard militært er begrenset av både beliggenheten og Svalbardtraktatens militærbestemmelse. Ved en åpen konflikt, vil en russisk admiral nokså uhindret kunne troppe opp på Sysselmesterens kontor i Longyearbyen og forlange nøklene. Svalbard er allerede en arena for russiske hybride virkemidler. Det pågår en stille krig.

Det norsk-russiske forholdet der nord har vært konfliktfylt, preget av mistro, spionasje, storpolitikk og dramatiske hendelser. Samtidig har samboerskapet mellom nordmenn og russere på 78 grader nord i lange perioder også vært preget av et godt naboforhold. Det har vært en underlig felles isolasjon gjennom tre mannsaldre.

Etter Sovjetunionens kollaps i desember 1991, dalte Moskvas interesse for Svalbard en kort periode. Den kalde krigen ble erklært over, og den russiske staten hadde dessuten ikke penger til å opprettholde aktiviteten på Svalbard i samme skala som tidligere. I Oslo pustet norske myndigheter lettet ut. Kanskje var mange tiår med svalbardkonflikter historie og det kunne bli mulig å få en enda bedre kontroll over denne delen av norsk territorium.

Et halvt år før Sovjetunionen gikk inn i historien, ga viseutenriksminister Andrej Fjodorov uttrykk for at Svalbard i grunnen ikke var så viktig for Moskva lenger: «Den gang sovjetiske myndigheter påbegynte arbeidet med å bygge opp bosettingene, var det utelukkende ut fra militære og politiske betraktninger. I dag finnes det ingen slike hensyn,» [2] sa Fjodorov i et intervju med Aftenposten.

I noen år så verden lysere ut. Men det var også dem som advarte mot å senke skuldrene altfor mye. «Selv om fiendebildet mellom øst og vest er avskaffet, så kan Russland på sikt igjen få større militære krefter enn de har i dag,» sa direktøren for Fridtjof Nansens Institutt gjennom 26 år, Willy Østreng, i 1996. [3]

Den norske lettelsen varte ikke så lenge. I 2000 ble Vladimir Putin valgt til Russlands president. Han erklærte relativt tidlig i sin første presidenttid at Arktis skulle bli et av landets aller viktigste områder, både militært og økonomisk. En ekspansiv Arktis-politikk fulgte. Symbolhandlinger, olje- og gassvirksomhet, skipsfart og militær opprusting satte sitt preg på de russiske nordområdene. Dermed fikk Svalbard igjen stor strategisk betydning for makthaverne i Kreml.

Og nylig er det norsk-russiske svalbardbrettet veltet. Det skyldes særlig to hendelser i 2022. For det første har den russiske fullskalainvasjonen av Ukraina, og den brutale krigføringen som fulgte, fått store konsekvenser også i Arktis. Russlands tidligere fruktbare samarbeid med vestlige land i nordområdene, har havarert. En omfattende og offensiv militær aktivitet er blitt møtt med opptrapping i vest.

Det andre forholdet som gjorde at spillet endret seg i 2022, var at Russland for alvor startet utrullingen av en offensiv svalbardstrategi. Helt siden Vladimir Putin kom til makten, har det blitt lansert planer om økt russisk satsing på Svalbard. I et par tiår har det vært mest snakk og luftige tanker. Til nå.

Noen måneder etter fullskalainvasjonen av Ukraina slo Russland i sin oppdaterte maritime doktrine fast at landets aktiviteter på og omkring Svalbard-øygruppen skal trappes opp. I Barentsburg ble det skiftet mannskap, den tradisjonelle gruvedirektøren ble byttet ut med en yngre og mer dynamisk forretningsmann med tette bånd til Russlands maktsentra. En ny og offensiv svalbardstrategi er satt ut i livet.

Russerne har gjennom historien stått vakt om sin unike posisjon, der det bare har vært Norge og Russland som har hatt virksomhet på Svalbard. Moskva har ikke sett seg tjent med andre, sterke aktører på 78 grader nord. Dette er i endring. Russlands politiske og økonomiske isolasjon gjør at landets partnere i BRICS-alliansen nå inviteres inn til å utvikle tilstedeværelsen sammen med Russland. Døren til de russiske bosettingene holdes åpen for Kina, India, Brasil, De forente arabiske emirater og en rekke andre stater.

Det vi nå er vitne til, er et langt mer kraftfullt Russland på Svalbard. Ikke bare sitter det en mer dynamisk ledelse i Barentsburg. Aktivitetsnivået lokalt er plutselig langt høyere, og den politiske støtten fra Moskva er tydeligere, som en del av Kremls Arktis-ambisjoner. De finansielle musklene er kraftigere. Det er helt nye, og for Norge vesentlig mer krevende, tider på Svalbard.

Hvorfor satser Moskva slik på denne øygruppen? Svaret er selvsagt det samme som under den kalde krigen. Den som besitter Svalbard, kan også kontrollere utseilingen til Atlanterhavet for den russiske nordflåten. Russisk svalbardpolitikk handler derfor om å være best mulig forberedt på en militær konflikt, og å passe på at ikke Nato ruster opp på den norske øygruppen.

Men Svalbard er også en inngangsport til Arktis for borgere og selskaper i de 49 landene som har tiltrådt Svalbardtraktaten, de såkalte signatarstatene. Traktaten gir dem fri adgang og lik mulighet til å drive næring. Det betyr at nær 60 prosent av verdens befolkning har rett til å drive virksomhet på Svalbard. I mange ikke-arktiske land tror de at store ressurser og nye handelsruter vil bli tilgjengelige for dem i fremtiden. Derfor inviterer Russland nå sine venner i BRICS-samarbeidet til felles aktiviteter på norsk territorium. Russland ser seg selv som leder av en koalisjon av såkalt vennligsinnede land på den norske øygruppen. Det innebærer en helt ny vending i Norges utfordringer på Svalbard.

Russland fører en politikk der hensikten er å skape et press for å gjøre det norske handlingsrommet innenfor Svalbardtraktaten så lite som mulig, og å teste norske reaksjoner. Derfor kommer russerne med en rekke ulike utspill for å skape norsk usikkerhet, fra overordnet og krass kritikk av norsk svalbardpolitikk til uttrykt misnøye over at russiske interesser ikke får medhold i enkeltsaker lokalt. Også hybride virkemidler, som sabotasje og påvirkningsoperasjoner, er tatt i bruk for å legge press på Norge.

«Er norsk suverenitet på Svalbard i fare?» er et spørsmål som hyppig blir stilt i mediene og i den politiske debatten. Russland har til nå (med unntak av da Svalbardtraktaten ble inngått i 1920) ikke protestert mot norsk suverenitet over øygruppen. Den har vært anerkjent av Moskva siden 1924. Til tross for enkelte opphissede utspill fra vodkamarinerte brumlebasser i den russiske nasjonalforsamlingen om at traktaten må skrotes og Russland overta, er det offisielle synet at Kreml fortsatt anerkjenner suvereniteten.

Derfor har det norske utenriksdepartementet rett i sin faste besvergelse: «Norsk suverenitet er ikke omstridt», som er UDs respons på så godt som alle spørsmål om Svalbard, uansett hva det blir spurt om. Ut over dette har det vært vanskelig å få skiftende norske regjeringer til å si så mye om Svalbard.

Det er viktig ikke å overdimensjonere hvor stor oppmerksomhet Svalbard får i Kreml. Men den er stor nok til at det skapes betydelige utfordringer for Norge, noe også den nåværende amerikanske presidenten på sitt bisarre vis bidrar til. Og det er åpenbart at Svalbard, sammen med Arktis for øvrig, har kommet høyere på agendaen i Moskva etter invasjonen av Ukraina og den nye kalde krigen med Vesten. «Kreml har som mål å øke russisk handlingsrom på Svalbard,» slår den norske etterretningstjenesten fast i sin trusselvurdering for 2026. [4]

En annen faktor som øker usikkerheten, er at interessesfærene er tilbake i internasjonal politikk. Fra noen tiår hvor vi har hatt en noenlunde regelbasert verdensorden, kan det se ut som vi er på vei mot en verden der de sterkeste rår. Internasjonalt samarbeid svekkes og folkeretten settes til side. For Norge og Svalbard er dette dårlige nyheter.

Flere stater har de siste årene ignorert og brutt noen av de mest grunnleggende internasjonale reglene: Russland, ved å annektere Krim og angripe Ukraina; Israel, ved å okkupere og gå til angrep på naboland; og mer nylig USA, ved å bruke militærmakt mot Venezuela og Iran, i tillegg til å true med å ta Grønland.

Folkeretten har ikke brutt fullstendig sammen. Det er fortsatt et tydelig skille mellom lovlig og ulovlig statlig oppførsel, og brudd på folkeretten fordømmes fortsatt av store deler av verden. Internasjonale regler har fortsatt avgjørende vekt på viktige områder som havrett, handel og skips- og flytrafikk. Men det er liten tvil om at folkeretten er under større press i vår tid enn noen gang siden andre verdenskrig.

For Russland er denne utviklingen en mulighet til å befeste og styrke sin posisjon i Arktis og å få større kontroll over denne delen av verden. Den amerikanske presidenten har skapt usikkerhet om fremtiden i Arktis, gjennom sine uttalelser om Grønland og Nato. Denne usikkerheten er det Russland som tjener på.

Det norsk-russiske samboerskapet har i lange perioder vært konfliktfylt, men også preget av betydelig pragmatisme på begge sider. Konflikter har vært krevende å håndtere, ofte skapt av tilfeldigheter, andre ganger maksimert fra russisk side. I all hovedsak har norsk svalbardpolitikk vært vellykket.

Et paradoks her er at Russland, som bryter folkeretten på det groveste i Ukraina, hevder å være svært opptatt av at folkeretten må følges på Svalbard. Ifølge den indignerte russiske fortellingen er det Norge som bryter folkeretten der. Denne propagandaen er kraftig trappet opp etter Ukraina-invasjonen. Hensikten synes å være todelt: For det første å legge størst mulig press på norske myndigheter i et forsøk på å begrense det norske handlingsrommet. Og for det andre å kunne vise de nye BRICS-partnerne i nord hvor kritikkverdig Norge opptrer, og at det er Russland som står opp for deres rettigheter på Svalbard. Russland har med andre ord våpengjort Svalbardtraktaten i sin stille krig mot Norge, det samme folkerettslige dokumentet som sikrer Norges suverenitet over øygruppen.

Sovjetunionens, og senere Russlands, kommunikasjon om Svalbard har gjennom hundre år vært rettet mot Norge og den russiske befolkningen. Nå tar den i tillegg en ny retning: Moskva løfter Svalbard ut på internasjonale arenaer i den hensikt å bygge opp andre staters støtte for sitt syn på traktaten og Norges svalbardpolitikk.

Truslene fra russisk side kan være dårlig skjult, og tonen kan være svært aggressiv. Derfor handler norsk svalbardpolitikk, i dag som tidligere, om å balansere fasthet med smidighet og en god porsjon toleranse. Hvis Norge reagerer for kraftig, dukker beskyldningene om russofobi, diskriminering og brudd på Svalbardtraktaten straks opp. Men hvis Norge er for ettergivende, skapes en presedens, og Russland vil straks forsøke å flytte grensene for hva som kan tåles.

Kullepoken går mot slutten også for russerne på Svalbard, og de er rammet av de vestlige sanksjonene. Likevel: Etter flere tiår med luftige planer skjerper Russland nå sin svalbardpolitikk med en helt ny strategi og en mer rikholdig verktøykasse. Og verdens øyne er plutselig rettet mot Svalbard i en annen grad enn tidligere. «Welcome to Svalbard – Putin’s gateway to the Arctic,» [5] skrev britiske The Times i april 2026. Brettet er veltet.

Da russerne kom

Året er 1931. Det hektiske kullrushet er over. Det er gått 32 år siden Søren Zachariassen fraktet de aller første tonnene med kull fra Isfjorden til Tromsø, og 25 år siden John Munroe Longyear startet industriell kulldrift på Svalbard.

Nå er gruven i Kings Bay stengt, nederlenderne i Barentsburg kom aldri ordentlig i gang, gruven til Anglo Russian Grumant ligger i dvale, og i Braganzavågen ga svenskene opp etter en brann i Sveagruven. De utenlandske selskapene har forlatt Svalbard. Bare Store Norske Spitsbergen Kulkompanis gruve 2 i Longyearbyen er i drift. Dette året sendes 200 000 tonn kull til fastlandet. Det er nok til å dekke nærmere 15 prosent av det norske kullforbruket. Det er stille på Svalbard. Men så kommer russerne.

Verden står midt oppe i den store depresjonen etter krakket på Wall Street i 1929. I Sovjetunionen herjer hungersnøden, mens Josef Stalin med jernhånd beordrer folk fra landsbygda til byene for å jobbe i fabrikkene. I tråd med femårsplanen for det kommunistiske paradiset skal Sovjetunionen industrialiseres i stor skala. Og den fremvoksende industrien trenger kull. For sovjetisk industri i nord er det ingen god løsning å frakte kullet på jernbanevogner flere tusen kilometer fra Donbas. Dessuten er kullbehovet voksende over hele den store Sovjetunionen. Det måtte da være mulig å finne kull et sted lenger nord? Josef Stalin kaster sine øyne på Svalbard. Og en plan i flere trinn blir lagt.

Fire år tidligere hadde den sovjetiske staten kjøpt svenskenes gruve i Pyramiden, uten at noe mer hadde skjedd innerst i Billefjorden. Heller ikke i Grumant og Colesbukta, eid av Anglo Russian Grumant Co., hadde det vært kulldrift på en stund.

Men i 1931 heves vodkaglassene i Moskva. Folkekommissærenes Råd har vedtatt at det skal satses på Svalbard, og har opprettet et nytt statlig selskap, en trust. Det får navnet Arktikugol – arktisk kull. Selskapet har en eneste oppgave: Å utvinne kull på Svalbard. Sovjetstatens gruverettigheter og eiendom i Pyramiden blir overført til det nye selskapet, som også sikrer seg Grumant og Colesbukta.

Og herfra gikk det raskt. «Russerne går i gang med stordrift på Svalbard,» kunne avisene melde sommeren 1931. Statsselskapet hadde kjøpt maskiner og utstyr i Norge, og nå var alt sammen på vei fra Harstad til Svalbard med Jacob Kjøde-båten D/S Ingertre. Isbryteren Sibiriakoff har kommet opp fra Arkhangelsk med 80 mann under ledelse av en gruvedirektør, en geologiprofessor og en gruveingeniør. Isbryteren var på vei tilbake til Arkhangelsk for å hente flere arbeidere til oppbyggingen i Grumant, ifølge avismeldingene.

Da vinteren kom til Svalbard mot slutten av 1931, var 200 håndplukkede sovjetborgere i sving med å ruste opp Grumant og starte kulldrift. Alle var erfarne gruvearbeidere fra Donbas i det østlige Ukraina, dessuten var de fleste trofaste medlemmer av kommunistpartiet.

Russerne vil ha mer. De ser at nederlenderne har bygget opp en liten gruveby i Grønfjorden, oppkalt etter mannen som har fått æren for oppdagelsen av Svalbard, Willem Barents. Nederlenderne har aldri klart å få til lønnsom drift i Barentsburg, etter å ha investert svimlende 25 millioner kroner. Nå har de gitt opp, og vil selge det hele. Den norske staten får tilbudet først, men takker nei. Dermed kjøper Trust Arktikugol Barentsburg og det lille neset Bohemanflya i Isfjorden for en sum tilsvarende 2,8 millioner kroner. Et røverkjøp.

Det sovjetiske statsselskapet sitter i 1932 med fire eiendommer på Svalbard: Barentsburg, Grumant, Pyramiden og Bohemanflya. Russerne storsatser, og i Norge følger mange usikkert med på det som skjer. Flere spør seg om Sovjetunionen egentlig har andre motiver der nord enn å skaffe seg kull. For eksempel er Norges Handels- og Sjøfartstidende (nå Dagens Næringsliv) urolig etter den sovjetiske overtakelsen av Barentsburg:

«Sovjet-Russlands kjøp av det store hollandske grubeanlegg på Svalbard bringer en uvilkårlig til å spørre seg selv, om disse felter er innkjøpt bare for å skaffe Nord-Russland kull fra egne gruber eller om dette grubekjøp må sees i forbindelse med Sovjet-Russlands store virksomhet og pretensiøse politikk i de nordlige polaregner. Skulde Sovjet-Russland ved siden av å pretendere på hele Franz Josephs Land også bli den største grubebesidder på Svalbard, så vil jo dette moment kunne komme til i høi grad å forrykke maktforholdet i denne del av polarverdenen, hvor vårt land har så viktige interesser.» [6]

Mens nordmenn grublet over en mulig trussel, gikk den russiske oppbyggingen unna i ekspressfart. Frykten for at Sovjet-Russland vil bli «den største grubebesidder på Svalbard» skal vise seg å være godt begrunnet. Allerede det første året etter at Trust Arktikugol overtok Grumant og Barentsburg, har produksjonen i de to gruvebyene nesten tatt igjen kullutvinningen i Longyearbyen. To år senere er den sovjetiske produksjonen større. Mens Store Norske i Longyearbyen i driftsåret 1934–35 produserte 320 000 tonn kull, hentet russerne ut 400 000 tonn fra sine gruver.

Folketallet i de to russiske bosettingene øker også dramatisk. I 1936 kunne mer enn 2 000 sovjetere feire femårsdagen for «den nye sovjetiske æra» på den norske øygruppen. Mer enn 100 av dem var barn. Antallet nordmenn på Svalbard holdt seg stabilt på 5–600 gjennom hele 1930-tallet.

Den storstilte oppbyggingen av sovjetisk gruvevirksomhet på Svalbard var selvsagt kostbar. Hadde Sovjetunionen en pengebinge som kunne betale for alt dette? Svaret er nei. Gruveinvesteringene på Svalbard ble finansiert gjennom store lån, hovedsakelig statsobligasjoner. En statsobligasjon er et gjeldsbrev utstedt av nasjonale myndigheter for å skaffe penger.

Men Trust Arktikugol hadde kanskje nok penger til å betale ut lønn til sine ansatte?

Også her er svaret nei. I stedet for lønn i kontanter, fikk gruvearbeiderne på Svalbard sovjetiske statsobligasjoner. Det kom frem blant annet i et stortingsdokument i 1933. Trust Arktikugol gjorde altså sine ansatte på Svalbard til statens långivere, i stedet for å betale dem lønn. Arbeidernes håp var at lånepapirene kunne veksles i rubler, når de etter et par år kom hjem igjen. Dette vakte oppsikt i Norge. Mens Arbeiderpartiets politikere, hvorav mange fortsatt mente at kommunisme var en strålende idé, ikke var spesielt opprørt, ironiserte de mer borgerlig anlagte over saken:

«Vi tror ikke at norske arbeidere vilde ha funnet sig i slike vilkår, og de norske arbeidere må vel forundres over at arbeiderstaten kan by sine arbeidere noget slikt – der skulde jo arbeiderne nettop ha det som blommen i egget. Men virkeligheten taler et helt annet sprog.» [7]

Den tidligere svenske kullgruven i Pyramiden var den tredje delen av Trust Arktikugols gruveportefølje på Svalbard. I 1935 begynte en mer omfattende kartlegging av ressursene i dette området. En ny sovjetisk gruveby ble planlagt, og oppfaring av gruven ble påbegynt i 1939. Men så satte begivenheter ute i verden en stopper for Pyramiden, i alle fall midlertidig.

Krigsutbruddet i september 1939 påvirket til å begynne med den sovjetiske gruvevirksomheten i liten grad. En uke før krigen begynte hadde Sovjetunionen inngått en ikke-angrepsavtale med Tyskland, den såkalte Molotov Ribbentrop-pakten. Først etter det tyske angrepet på Sovjetunionen i juni 1941, ble verdenskrigen en realitet også i Barentsburg og Grumant. Da hadde Norge vært okkupert i mer enn 14 måneder.

I London besluttet britiske og norske myndigheter i august 1941 å evakuere alle på Svalbard, både nordmenn og sovjetere. Og i slutten av måneden var det bare en håndfull menn igjen på øya. 1 955 sovjetere ble evakuert til Arkhangelsk, mens 765 nordmenn ble brakt i sikkerhet i Storbritannia. Kullagrene ble satt i brann, og det som nordmenn og russere ikke selv hadde ødelagt, ble litt senere skutt i filler av de tyske krigsskipene Tirpitz og Scharnhorst. Akkurat som Longyearbyen, lå Barentsburg og Grumant i ruiner. Bare Pyramiden i Billefjorden seilte den tyske eskadren forbi.

Verdenskrigen er for en parentes å regne i Svalbards historie, selv om enkelthendelser var alvorlige og dramatiske nok. Øygruppen lå mer eller mindre i dvale gjennom krigsårene. Men da freden kom, viste det seg at Moskvas interesse for Svalbard ikke hadde blitt svakere. Appetitten på øyene var tvert imot blitt skjerpet, for nå hadde Svalbards sikkerhetspolitiske betydning gått opp for makthaverne i Kreml. Så allerede tre år etter krigens slutt var 1 650 sovjetere på nytt i arbeid på Svalbard. Igjen var det langt flere sovjetere enn nordmenn på den norske øygruppen, i 1948 bodde det 1 270 nordmenn i Longyearbyen og Svea. Og de neste årene skulle vise seg å bli konfliktfylte.

